Nos Aymo, Dei et apostolice sedis gratia, archiepiscopus Bisuntinus, notum facimus universis presentibus et futuris, quod nos habuimus et recepimus, cum reverentia qua decuit, per manum religiosi viri Reginaldi de Vincellis, conventus Autissiodor., ordinis Fratrum-Predicatorum, quosdam processus a venerabili viro domino Petro de Sortenaco, legum doctore, sacri palatii apostolici causarum auditore, emanatos, contra dominum Symonem de S. Albino, et Hugonem de Binans, super spoliatione et captione et detentione sanctorum jocalium et sanctuariorum auri et argenti et aliarum specierum rerum monasterii S. Germani Autiss.; quos processus promisimus et promittimus, bona fide, executioni debite demandare et demandari facere per subjectos nostros, secundum eorumdem processuum formam et tenorem: in quorum omnium et singulorum testimonium sigillum nostrum presentibus litteris duximus apponendum. Datum in villa nostra de Noeroy, quinta die mensis septembris, anno Domini M. CCC. LXVII. G. Fouvenz.